**NEMZETI FELSŐOKTATÁSI ÖSZTÖNDÍJ**

**PÁLYÁZATI FELHÍVÁS**

2025/2026. tanév

**Általános tudnivalók**

A kiemelkedő tanulmányi eredményű, szakmai téren kimagasló teljesítményt nyújtó hallgatók részére a felsőoktatásért felelős miniszter **nemzeti felsőoktatási ösztöndíjat** adományoz egy tanév időtartamra, a hallgatók tevékenységének pénzbeli elismeréseként, elért eredményük fenntartásának támogatására.

A nemzeti felsőoktatási ösztöndíj adományozására vonatkozó szabályokat a nemzeti felsőoktatásról szóló 2011. évi CCIV. törvény (Nftv.), valamint a felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III. 26.) Korm. rendelet tartalmazza.

A nemzeti felsőoktatási ösztöndíjban részesítendő hallgatók száma – 2025/2026. tanévben a Színház- és Filmművészeti Egyetem esetében 4 fő pályázó felterjesztését teszi lehetővé.

**A NEMZETI FELSŐOKTATÁSI ÖSZTÖNDÍJ**

Az ösztöndíj egy teljes tanévre, azaz 10 hónapra szól, összege az Nftv. 114/D § (1) bekezdés c) pontja alapján 40.000,-Ft havonta.

A nemzeti felsőoktatási ösztöndíjra pályázhatnak a Színház- és Filmművészeti Egyetem államilag ösztöndíjas, állami (rész) ösztöndíjas, illetve költségtérítéses (önköltséges), alapképzésben, mesterképzésben vagy osztatlan képzésben részt vevő hallgatók, akik jelenlegi vagy korábbi tanulmányaik során legalább két félévre bejelentkeztek és legalább 55 kreditet megszereztek, illetve a pályázás időszakában (a tanév második félévében) hallgatói jogviszonnyal rendelkeznek.

A nemzeti felsőoktatási ösztöndíjat az oktatásért felelős miniszter adományozza, a Színház- és Filmművészeti Egyetem Szenátusának javaslata alapján. A 2025/2026. tanévre elnyert ösztöndíj csak a 2025/2026. tanévben folyósítható. Amennyiben a hallgató hallgatói jogviszonya az Nftv. 59. § (1) bekezdésében meghatározottak szerint megszűnik vagy szünetel, számára a nemzeti felsőoktatási ösztöndíj tovább nem folyósítható.

A nemzeti felsőoktatási ösztöndíjat elnyert hallgató nem zárható ki a tanulmányi ösztöndíj támogatásból.

**A pályázat benyújtásának menete és feltételei**

Nemzeti felsőoktatási ösztöndíjban tanulmányi és szakmai eredményeik magas színvonalának megtartása céljából az Egyetemen azon hallgatói részesülhetnek, akik kiemelkedő tanulmányi eredményt értek el, illetőleg szakmai területen kimagasló munkát végeztek a 2024/2025. tanév oktatási időszakában.

A pályázat benyújtása a Neptun rendszeren keresztül történik.

A pályázati felhívás mellékletét képező Jelentkezési lapot (1. sz. melléklet) géppel kitöltve, eredeti aláírással, PDF formátumban kell feltölteni a Neptun rendszerbe.

A pályázat időszakban a hallgatóval történő kommunikáció során az intézmény a hallgató hivatalos egyetemi levélcímét (szfe-s emailcím) fogja használni.

A pályázat elbírálásának szempontjai

1. Tanulmányi átlag, kredit (az egyetem rendelkezésére álló adat)
2. Szakmai tevékenység (kutatási tevékenység, publikációk, pályamunkák, dolgozatok, egyéb szakmai, illetve tanulmányi versenyek - események, egyéb kiemelkedő szakmai vagy oktatáshoz kapcsolódó, tevékenység.)

Az ösztöndíj pályázatok elbírálásának rendjét és feltételeit a felsőoktatási intézmény saját szabályzatában határozza meg, (Hallgatói Térítési és Juttatási Szabályzat 10. pont (6) így ennek megfelelően a Színház- és Filmművészeti Egyetem Szervezeti és Működési Rendje (továbbiakban: SzMR) 13. § (4) ld) pontja alapján *"A Szenátus dönt továbbá a nemzeti felsőoktatási ösztöndíj adományozásának kezdeményezéséről"*. Az ösztöndíjra javasolt hallgatók névsorát a Szenátus jóváhagyását követően az Egyetem rektora terjeszti fel az oktatásért felelős miniszterhez.

A nemzeti felsőoktatási ösztöndíj benyújtásával kapcsolatos fontosabb határidők:

* a pályázat benyújtásának végső határideje: **2025. június 27.**
* hiánypótlási határidő: **2025. június 30. -július 3.**

**Pályázást kizáró okok**

Amennyiben az alábbi körülmények egyike is fennáll, a hallgató pályázatát a Szenátus kizárja:

* ha a hallgató az adott vagy korábbi tanulmányai során nem jelentkezett be legalább két félévre és az utolsó két aktív félévben nem szerzett legalább 55 kreditet,
* hiánypótlásra felszólított és azt nem teljesítő hallgatók pályázatát a Szenátus nem bírálja, figyelmen kívül hagyja, az egész pályázatot érvénytelennek tekinti.

**Egyéb tudnivalók, információk**

A pályázattal kapcsolatos formai és tartalmi jellegű kérdésekben Hegedüs Gyöngyvér Oktatástámogatási Igazgató, hegedus.gyongyver@szfe.hu, az illetékes.

Budapest, 2025. május 27.